钦定古今图书集成/明伦汇编/官常典/第788卷 > 俞充
## 钦定古今图书集成/明伦汇编/官常典/第788卷 > 俞充

按《宋史》本传：“充字公达，明州鄞人。登进士第，熙宁中，
为都水丞，提举沿汴淤泥，溉田为上腴者八万顷。检
正中书户房，加集贤校理、淮南转运副使，迁成都路
转运使。茂州羌寇边，充上十策御戎。神宗遣内侍王
中正司经制，建三堡，复永康为军，因诈杀羌众以为
中正功，与深相结，至出妻拜之。中正还阙，举充可任”，
召判都水监，进直史馆、中书都检正。御史彭汝砺论
其媚事中正，命遂寝。河决曹村，充往救护，还陈河防
十馀事，概论“水衡之政不修，因循苟且，浸以成习。方曹村决时，兵之在役者仅十馀人，有司自取败事，恐
未可以罪岁也。”加集贤殿修撰、提举市易，岁登课百
四十万。故事当赐钱，充曰：“奏课职也，愿自今罢。”赐诏
听之。擢天章阁待制、知庆州。庆阳兵骄，小绳治辄肆
悖，充严约束，斩妄言者五人于军门。闻有病苦则巡
抚劳饷，死不能举者出私财以周其丧，以故莫不畏
威而怀惠。环州田与夏境犬牙交错，每获必遭掠，多
弃弗理，充檄所部复以时耕植，募家族。山夷叛，举户
亡入西者且三百。充遣将张守约耀兵塞上，夏人亟
反之。充之帅边，实王珪荐，欲以遏司马光之入。充亦
知帝有用兵意，屡倡请西征。后言：“夏酋秉常为母梁
所戕，或云虽存而囚，不得与国政。其母宣淫凶恣，国
人怨嗟，实为兴师问罪之秋也。秉常亡，将有桀黠者
起，必为吾患。今师出有名，天亡其国，度如破竹之易，
愿得乘传入觐，面陈攻讨之略。”诏令掾属入议。未及
行，充暴卒，年四十九。